**Kontantkasser – mal for gjennomføring for kommunen**

Dette er et dokument som er opprettet for å veilede kommunene som skal opprette eller utvikle sine kontantkasser lokalt.

Formål:

Fritidserklæringen 2016 sier at alle barn, uavhengig av foreldres sosiale og økonomiske situasjon skal ha mulighet til å delta jevnlig i minst èn organisert fritidsaktivitet sammen med andre. Barn i Møre og Romsdal kommer fra familier som defineres å leve i vedvarende lavinntekt og sliter med å dekke kostnader for å være med på fritidsaktiviteter. Det er denne gruppen barn denne kontantkassa er ment å hjelpe.

Ansvarlig person i kommunen:

Kommunen skal ha en dedikert ressurs som settes som kontaktperson og administrator for ordningen. Denne ressursen skal være søkers kontaktpunkt og vurdere søknadene basert på ordningens retningslinjer.

Hvem kan søke midler fra kontantkassa.no?

Det er laget/foreningen (idrettslaget, korpset, koret, lokallaget etc) som kan sende søknaden til kommunen, etter vurdering av behov for søknad. Ressurspersoner som arbeider i kommunen, eksempelvis helsesøster, miljøterapeuter, barnevernstjenesten m.m. kan også søke. Barnet eller familien kan ikke søke selv. Det er et krav at det skal være to personer som går god for hver enkelt søknad. Dette for å unngå misbruk av ordningen.

Hva kan det søkes til?

Det kan søkes inntil kr. 2400,- per person per år til deltakelse i aktiviteter, cuper, leirer, turer, konkurranser og turneringer, til utstyr evt. også lommepenger slik at barn og ungdom som lever i familier med vedvarende lav inntekt kan delta. Tiltaket det søkes om må være tilknyttet den enkelte fritidsaktiviteten.

Hva kan det ikke søkes midler til?

Det er sentralt at hovedprinsippet om at det kun skal gis støtte til organiserte fritidsaktiviteter følges. Det skal gode grunner til å gi til andre type aktiviteter, eksempelvis deltagelse i aktiviteter av mer kommersiell art (eks. treningsstudio) eller kjøp av utstyr til egenorganisert aktivitet.

Krav til søker

De som søker har ansvar for å følge opp at barnet/ungdommen deltar i aktiviteten det er søkt støtte til. Med dette menes det at de som søker skal hjelpe barnet i gang med å fullføre aktiviteten. Oppfølgingen kan også innebære å sjekke at kontingenten eller lignende er betalt.

Det er de som søker som må vurdere om familien er i en slik situasjon at et bidrag fra kontantkassa vil være avgjørende for om barnet kan delta på en aktivitet eller ikke. (Kontantkassa er ikke ment å være et håndslag til lag- og foreninger som har trøbbel med å inndrive kontingenter.) Det er barnets/familiens situasjon som er avgjørende.

Krav til søknaden

Eget søknadsskjema må benyttes. Vær nøye med at hele søknadsskjemaet fylles ut, og husk at det skal legges ved eventuelle fakturaer, kvitteringer eller lignende. Eventuelt kan faktura eller kvitteringer sendes inn i etterkant. Det er viktig å dobbeltsjekke at det ikke er foreldrene som har signert på skjema. Dette er i stor grad en tillitsbasert ordning og det må da settes som et minimum at skjema er fylt ut på skikkelig vis. Begge de som følger opp søknaden skal signere på skjemaet.

Markedsføring av tilbudet

For å sikre et minimumsnivå på informasjonen som går ut i kommunen, skal kommunen sende et brev til alle lag og organisasjoner i kommunen og til alle miljøterapeuter/sosiallærere i skolene. Det skal i tillegg ligge oppdatert informasjon på kommunens nettsider med all nødvendig informasjon og informasjon om kontaktperson. Det oppfordres sterkt også til at alle skolene skal ha dette, i informasjonen på sine nettsider, det samme gjelder kulturskoler. Det kan i tillegg sendes en oppfordring om det samme til alle aktuelle frivillige lag og organisasjoner som mottar informasjonen da dette kan være kilden foreldre mottar informasjon om medlemskap og betalingsløsninger.

Personvern

I denne søknadsordningen skal søknadsdialog ikke gå via e-post med bakgrunn i at man håndterer sensitive opplysninger. Vår anbefaling er å benytte seg av kommunens saksbehandlingssystem slik at dialogen går via Altinn, evt. Regionalforvaltning.no

Saksbehandlingstid og frister

Med hensyn til at det skal være forutsigbart for frivillige lag og organisasjoner å bruke ordningen bør saksbehandlingstiden ikke overstige 2 uker. Det er i utgangspunktet ingen søknadsfrist, men dette kan den enkelte kommune styre slik de selv ønsker.

Aldersgrense

Nedre aldersgrense for å motta midler er 6 år og øvre aldersgrense for de som kan motta midler er satt til 18 år.

Avgrensing av hvem som det kan søkes midler for

Alle som har bostedsadresse i kommunen skal kunne få støtte, uavhengig av om aktiviteten er i en annen kommune.